El Grup de Treball d'anàlisi de la imatge pública de les dones (Grup de Treball d'Estereotips) de l'Observatori d'Igualtat de Gènere, del qual forma part la Secretaria General de l'Esport i l'Activitat Física mitjançant la intervenció de persones expertes a analitzar la perspectiva de gènere a l'esport i l'activitat física i l'educació física de l 'INEFC, ha elaborat recentment el document " La igualtat és saludable.
Recomanacions contra els efectes negatius dels estereotips sexistes en la salut ".
Us presentem aquest document, difós per l' Institut Català de les Dones, que recull un Decàleg de recomanacions i propostes per revertir els efectes nocius dels estereotips de gènere en la salut de la ciutadania i avançar en igualtat i salut.
La perspectiva de gènere en la salut permet visibilitzar fins a quin punt els diferents rols i estereotips atribuïts a dones i homes i les relacions desiguals de poder es vinculen socialment als seus comportaments vers la salut, i permet identificar biaixos androcèntrics que es donen per factors socials, genètics, biològics, atenció, diagnòstic, tractament, etc.
El document posa de manifest que les dones presenten més malalties cròniques o que se'ls assigna la responsabilitat d'assumir el treball de cura (infants, famílies persones discapacitades, etc.), una feina sovint no reconeguda.
I a l'hora de parlar de salut, és una realitat inqüestionable que la pràctica de l' activitat física i l'esport en igualtat d'oportunitats, són fonamentals per al benestar de les persones i la seva socialització.
Les 10 recomanacions d'aquest Decàleg per avançar en igualtat i salut són:
CUIDAR ÉS UNA FEINA DE TOTHOM, NO NOMÉS DE LES DONES: tothom ha de compartir el treball de la llar, de la cura d'infants i de persones en situació de dependència.
Assumir, compartir i repartir de forma equitativa les responsabilitats de la vida quotidiana, de la llar i de la família pot fer-les més fàcils, gratificants i saludables.
SI CUIDES, CUIDA'T: la persona que cuida ha de poder desconnectar i saber com fer els treballs de cures correctament per tal d'evitar possibles lesions.
No et sentis malament per demanar ajuda, és el teu dret.
ACTIVA LA TEVA SALUT!: incorporar hàbits saludables a la teva vida és una manera de cuidar-te i fer salut.
Fes-ho sense exigències ni angoixes, troba la teva manera.
Tenir una alimentació equilibrada, fer activitats físiques i gaudir d'un descans de qualitat et poden ajudar a sentir-te millor.
LA DEPRESSIÓ POT AFECTAR TOTHOM, ELS HOMES TAMBÉ: patir ansietat o depressió no és una mostra de debilitat, ni cal avergonyir-se per demanar ajuda, és una malaltia que cal tractar i que pot afectar tant dones com homes.
La salut mental és tan important com la física i cal trencar amb els estereotips que l'estigmatitzen.
COSSOS DIVERSOS, COSSOS SALUDABLES: la pressió per assolir els cànons de bellesa irreals que la societat marca a les dones –i en menor grau, també als homes– pot disminuir l'autoestima i causar un gran malestar psicològic i esdevenir en trastorns alimentaris greus.
Fer exercici i tenir una bona alimentació són hàbits saludables i recomanables.
NO, GRÀCIES: les conductes de risc (consum de tabac, alcohol i/o altres drogues o la conducció temerària, pràctiques sexuals amb risc, etc.) poden causar dany a la nostra salut.
Prenguem consciència del mal que ens fan i demanem ajuda si ens és molt difícil abandonar aquest hàbits.
Cal trencar amb aquests models de conducta i deixar de banda els hàbits nocius que poden perjudicar la salut.
APOSTA PER UNA SEXUALITAT DESITJADA I RESPONSABLE: cal fomentar una sexualitat desitjada, comunicativa i respectuosa.
Ningú més que tu té dret a decidir sobre la teva salut sexual i reproductiva, ningú més que tu pot qüestionar la teva identitat de gènere o orientació sexual.
En una relació sexual, només un sí, és sí, i això es innegociable.
EL PATRIARCAT PERJUDICA SERIOSAMENT LA SALUT: la societat patriarcal i la relació de poder dels homes envers les dones fa que qualsevol dona hagi de fer front a situacions de desigualtat social i violències masclistes pel sol fet de ser-ho.
Aquesta divisió, a dia d'avui, comporta que encara existeixin desigualtats de gènere que provoquen discriminació en tots els àmbit de la vida de les dones, especialment en l'àmbit laboral, en sectors feminitzats precaritzats.
Les discriminacions de gènere tenen un impacte directe sobre la salut de les dones.
Hi ha patrons que es reprodueixen, el repte és detectar-los i qüestionar-los.
DAVANT LES VIOLÈNCIES MASCLISTES NO ESTÀS SOLA: les violències masclistes són la manifestació més extrema del patriarcat i es donen de forma transversal en totes les dones només pel fet de ser dones.
Es poden manifestar de formes múltiples (física, psicològica, sexual i/o econòmica) i els seus efectes sobre la salut de les dones i dels fills i filles són inqüestionables.
Si vius o detectes una situació de violència masclista tens mecanismes i serveis d'atenció al teu abast, així com la línia d'atenció gratuïta i confidencial contra la violència masclista al telèfon 900 900 120.